**Ministru kabineta noteikumu projekta**

**“Grozījumi Ministru kabineta 2011. gada 27. decembra noteikumos Nr. 1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2011. gada 27. decembra noteikumos Nr. 1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi”” (turpmāk – noteikumu projekts) mērķis ir noteikt kārtību, kādā atkritumu poligona apsaimniekotājs veic poligonā apglabāto atkritumu sastāva, masas un tilpuma mērījumus. Noteikumu projektā ir arī noteikti kritēriji, pēc kuriem nosaka, ka atkritumi ir sagatavoti apglabāšanai. Precizētas prasības attiecībā uz ārējo ugunsdzēsības ūdensapgādi poligonos. Precizēta atkritumu poligonu gada pārskatā ietveramā informācija, tajā iekļaujot arī sadaļu par sadzīves atkritumu sastāvu, sadzīves atkritumu paraugu ņemšanas plānu un par sadzīves atkritumu atbilstību kritērijiem, pēc kuriem konstatē, ka sadzīves atkritumi ir sagatavoti apglabāšanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots saskaņā ar Atkritumu apsaimniekošanas likuma (turpmāk – Likums) 12. panta otrās daļas 6. punktu un 22. panta otrās daļas 2., 4.un 5. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Pašreizējā situācija:**  Prasības atkritumu poligonu ierīkošanai, kā arī poligonu apsaimniekošanai un slēgšanai ir noteiktas Ministru kabineta 2011. gada 27. decembra noteikumos Nr. 1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi” (turpmāk – MK noteikumi Nr. 1032). Informācija par izveidotajiem atkritumu poligoniem ir sniegta Atkritumu apsaimniekošanas valsts plānā 2013.-2020. gadam[[1]](#footnote-3). MK noteikumi Nr. 1032 pašreiz nesatur prasības kārtībai, kādā atkritumu poligona apsaimniekotājs veic poligonā apglabāto atkritumu sastāva, masas un tilpuma mērījumus. Ne MK noteikumos Nr. 1032, ne citos Latvijas normatīvajos aktos nav noteikti kritēriji, pēc kuriem konstatē, ka sadzīves atkritumi ir sagatavoti apglabāšanai.  **Problēmas, kuru risināšanai tiesību akta projekts ir izstrādāts:**  1) 2016. gada 17. novembrī tika pieņemti grozījumi Likumā, kas cita starpā paredzēja papildināt Likuma 22. panta otro daļu ar 4. un 5. punktu.Likuma 22. panta otrās daļas 4. punktā tika paredzēts pilnvarojums Ministru kabinetam noteikt kārtību, kādā atkritumu poligona apsaimniekotājs veic poligonā apglabāto atkritumu sastāva, masas un tilpuma mērījumus, savukārt Likuma 22. panta otrās daļas 5. punkts satur deleģējumu Ministru kabinetam izstrādātkritērijus, pēc kuriem konstatē, ka sadzīves atkritumi ir sagatavoti apglabāšanai. Atbilstoši Likuma pārejas noteikumu 28. punkta 2. apakšpunktā noteiktajam Ministru kabinets līdz 2017. gada 31. augustam izdod Likuma 22. panta otrās daļas 4. un 5. punktā minētos noteikumus (par kārtību, kādā atkritumu poligona apsaimniekotājs veic poligonā apglabāto atkritumu sastāva, masas un tilpuma mērījumus un par kritērijiem, pēc kuriem konstatē, ka sadzīves atkritumi ir sagatavoti apglabāšanai). Citos Latvijas normatīvajos aktos šādas prasības nav noteiktas, tāpēc ir nepieciešams izstrādāt attiecīgu regulējumu;  2) MK noteikumi Nr. 1032 nosaka mērķus atkritumu poligonos apglabājamo bioloģiski noārdāmo sadzīves atkritumu daudzumam ierobežošanai. Lai varētu precīzi novērtēt šo mērķu sasniegšanu, ir nepieciešami dati par atkritumu poligonos apglabāto sadzīves atkritumu sastāvu un par bioloģisko noārdāmo atkritumu daudzumu. Šiem datiem dažādos poligonos ir jābūt aprēķinātiem pēc vienādas vai salīdzināmas metodikas, lai varētu novērtēt kopējo situāciju valstī. Vides aizsardzības un reģionālās attīstības ministrijas (turpmāk – VARAM) pasūtītā pētījuma “Metodika par atkritumu sastāva noteikšanu poligonos un atkritumu šķirošanas centros”[[2]](#footnote-4) ietvaros ir sagatavota metodika atkritumu sastāva noteikšanai poligonos. Savukārt VARAM pasūtītā pētījuma “Novērtējums par sadzīves, bīstamo un ražošanas atkritumu sastāvu atkritumu apsaimniekošanas reģionos, atsevišķu atkritumu veidu apsaimniekošanu un atkritumu poligonos apglabājamo atkritumu daudzuma samazināšanas iespējām”[[3]](#footnote-5) ietvaros 2016. un 2017. gadā tika novērtēts atkritumu sastāvs Latvijā, bet, lai būtu iespējams novērtēt attīstības tendences un pieņemt lēmumus saistībā ar atkritumu apsaimniekošanas jomas turpmāko attīstību, šādi mērījumi ir jāveic regulāri.  Pašreiz atkritumu poligonu operatoru veiktie atkritumu sastāva mērījumi ir neregulāri. Normatīvajos aktos nav noteikts pienākums šos datus regulāri iesniegt valsts institūcijām. Līdz ar to valstiskā līmenī nav pieejami ticami dati atkritumu apsaimniekošanas politikas veidošanai un īstenotās atkritumu apsaimniekošanas politikas novērtēšanai;  3) saskaņā ar Likuma 22. panta trešo daļu sadzīves atkritumu poligona īpašnieks vai apsaimniekotājs nodrošina, ka attiecīgajā poligonā sadzīves vai ražošanas atkritumi tiek sagatavoti apglabāšanai, vai arī to, ka poligonā pieņem apglabāšanai sagatavotus atkritumus, ja attiecīgajā poligonā netiek veikta sadzīves atkritumu sagatavošana apglabāšanai. Pašreiz normatīvajos aktos nav noteikti kritēriji, pēc kuriem konstatē, ka sadzīves atkritumi ir sagatavoti apglabāšanai. Minētie kritēriji ir nepieciešami, lai palielinātu pārstrādei un reģenerācijai nodoto bioloģiski noārdāmo atkritumu un citu veidu atkritumu daudzumu, tā kā būs noteikti ierobežojoši kritēriji šo atkritumu pieņemšanai apglabāšanai sadzīves atkritumu poligonos. Izstrādāto kritēriju piemērošana mazinās siltumnīcas efektu gāzu rašanos, tā kā samazināsies poligonos apglabātais bioloģiski noārdāmo atkritumu daudzums. Izvērtējot citu valstu (piemēram, Austrija[[4]](#footnote-6), Vācija[[5]](#footnote-7)) pieredzi, VARAM konstatēja, ka arī citās Eiropas Savienības dalībvalstīs ir noteikti kritēriji atkritumu pieņemšanai apglabāšanai sadzīves atkritumu poligonos, piemēram, aizliegums apglabāt atkritumus, kuri satur vairāk nekā 6% organiski noārdāmā oglekļa;  4) spēkā esošais regulējums attiecībā uz atkritumu poligoniem nenosaka, kāds nodrošinājums ar ārējo ugunsdzēsības ūdensapgādi ir jāparedz atkritumu poligonos. Savukārt, lai novērstu iespējamā ugunsgrēka izplatīšanos pa visu atkritumu poligonu, nodrošinātu apstākļus efektīvai ugunsgrēka dzēšanai un nepieļautu ugunsgrēka dzēšanas produktu izplatību vidē, jānosaka atkritumu krautņu apjoms un prasība par apvaļņojuma izveidošanu. Ņemot vērā minēto, noteikumu projekts ir jāpapildina ar normām, kas būtu piemērojamas, veicot jaunu atkritumu poligonu būvniecību un esošo atkritumu poligonu rekonstrukciju;  5) piemērojot praksē MK noteikumus Nr. 1032, VARAM ir konstatējusi, ka ir nepieciešams precizēt, ka slēgtas un rekultivētas izgāztuves, slēgta poligona vai tā daļas pirmā pēc rekultivācijas veiktā pazemes ūdeņu monitoringa rezultātus ir jāuzskata par fona rādītājiem, lai varētu izvērtēt, vai rekultivēta izgāztuve, rekultivēts poligons vai tā daļa pēc rekultivācijas rada pazemes ūdeņu piesārņojuma palielināšanos;  6) atbilstoši Ministru kabineta 2016. gada 21. septembra rīkojuma Nr. 534 “Par konceptuālo ziņojumu “Par Latvijas nacionālās standartizācijas sistēmas pilnveidošanu”” 3. punktam, visām ministrijām, izstrādājot normatīvos aktus vai izdarot grozījumus spēkā esošajos normatīvajos aktos, kuros izmantotas tiešas atsauces uz standartiem (obligāti piemērojamie standarti), ir jāizvērtē iespējas aizstāt tās ar netiešām atsaucēm (piemērojamie standarti). VARAM ir izvērtējusi MK noteikumu Nr. 1032 2. pielikumā ietvertās tiešās atsauces uz standartiem, un konstatēja, ka MK noteikumu Nr. 1032 1. pielikuma 1. un 4. punktā minētie standarti vairs nav spēkā, tāpēc ir nepieciešams svītrot atsauces uz šiem standartiem. Vienlaikus VARAM norāda, ka tiešās atsauces uz MK noteikumu Nr. 1032 2. pielikumā iekļautajiem standartiem ir iekļautas, lai Latvijas normatīvajos aktos pilnībā pārņemtu **Padomes 2002. gada 19. decembra lēmumu 33/2003/EK, ar ko nosaka kritērijus un procedūras atkritumu pieņemšanai poligonos saskaņā ar Direktīvas 1999/31/EK 16. pantu un II pielikumu**[[6]](#footnote-8) **(turpmāk – Lēmums 33/2003/EK), kur minētā Lēmuma pielikuma 3. punktā ir ietvertas tiešās atsauces uz atkritumu paraugu ņemšanai un testēšanai izmantojamiem standartiem. Konceptuālā ziņojuma “**Par Latvijas nacionālās standartizācijas sistēmas pilnveidošanu” III. nodaļas otrajā sadaļā “Jaunās pieejas ieviešama nacionālā līmenī” tiek atzīts, ka “kā uzskatāms piemērs tiešo atsauču uz standartiem izmantošanai normatīvajos aktos ir gadījumi, kad šādas atsauces jau tiek veidotas Eiropas Savienības tiesiskajā regulējumā, līdz ar to tiešo atsauču uz standartiem lietošana arī nacionālajā tiesiskajā regulējumā ir neizbēgama”, tāpēc ir nepieciešams attiecīgi precizēt MK noteikumu Nr. 1032 2. pielikumā iekļautās tiešās atsauces. Izstrādājot noteikumu projektu, VARAM konstatēja, ka ir vairāki dažādu standartizācijas iestāžu izdoti standarti attiecībā uz atkritumu paraugu ņemšanu, sagatavošanu un atkritumu sastāva noteikšanu.[[7]](#footnote-9) Tāpēc noteikumu projektā ir nepieciešams iekļaut netiešo atsauci uz šiem standartiem.  **Tiesiskā regulējuma mērķis un būtība:**  Noteikumu projekta mērķi:   * noteikt kārtību, kādā atkritumu poligonu operatoriem jāveic atkritumu sastāva mērījumi; * noteikt kritērijus, pēc kuriem konstatē, ka sadzīves atkritumi ir sagatavoti apglabāšanai.   Noteikumu projektā:  1) noteiktas prasības apglabāto atkritumu svara un tilpuma noteikšanai, kā arī noteiktas prasības poligonu aizpildījuma pakāpes noteikšanai, norādot šo mērījumu veikšanai izmantojamos tehniskos līdzekļus;  2) noteiktas prasības atkritumu sastāva mērījuma veikšanai sadzīves atkritumu poligonos. Noteikumu projektā paredzēts noteikt, ka sadzīves atkritumu poligonos šādus mērījumus veic četras reizes gadā, tādejādi iegūstot informāciju par poligonā apglabājamo sadzīves atkritumu sastāvu un tā sezonālajām izmaiņām. Noteikumu projektā ir iekļautas prasības sadzīves atkritumu paraugu ņemšanai un sagatavošanai, sadzīves atkritumu sastāva noteikšanai, sadzīves atkritumu sastāva procentuālā īpatsvara un vidējo procentuālā īpatsvara aprēķināšanai. Vienlaikus ir veikts izvērtējums par MK noteikumos Nr. 1032 ietvertajām tiešajām atsaucēm uz standartiem, kuri ir minēti Lēmumā 33/2003/EK, ņemot vērā, ka minētās atsauces ir minētas Latvijai saistošā ES tiesību aktā (t.i., Lēmumā 33/2003/EK) kā arī noteikta kārtība, kādā tiek publiskots piemērojamo standartu saraksts sadzīves atkritumu sastāva noteikšanai sadzīves atkritumu poligonos;  3) noteiktas prasības attiecībā uz ārējo ugunsdzēsības ūdensapgādi sadzīves atkritumu poligonos. Vienlaikus MK noteikumu Nr. 1032 Noslēguma jautājumi tiks papildināti ar normu, ka minētās prasības piemēro attiecībā uz poligoniem, kuri tiks nodoti ekspluatācijā pēc 2019. gada 1. janvāra. Jaunu atkritumu apglabāšanas nodalījumu izveidošana poligonā un nodošana ekspluatācijā, nepalielinot kopējo poligona platību, nav uzskatāma par jauna poligona būvniecību un nodošanu ekspluatācijā;  4) noteikts kritērijs, pēc kura konstatē, ka sadzīves atkritumi ir sagatavoti apglabāšanai. Sadzīves atkritumus uzskata par sagatavotiem apglabāšanai, ja bioloģiski noārdāmo un bioloģisko atkritumu vidējais procentuālais īpatsvars sadzīves atkritumos nepārsniedz 20 %, šis kritērijs pilnībā būs jāizpilda 2030. gadā atbilstoši noteikumu projektā ietvertajai Noslēguma jautājumu redakcijai. Lai poligonu apsaimniekotāji varētu pakāpeniski nodrošināt atbilstību šim kritērijam, noteikumu projekts paredz, ka bioloģiski noārdāmo un bioloģisko atkritumu īpatsvars apglabāšanai sagatavotajos sadzīves atkritumos laika posmā no 2019. gada 1. janvāra līdz 2024. gada 31. decembrim nepārsniedz 40% no kopējās atkritumu poligonā apglabātās atkritumu masas attiecīgajā pārskata periodā, bet laika posmā no 2025. gada 1. janvāra līdz 2030. gada 31. decembrim minēto atkritumu īpatsvars apglabāšanai paredzētajos atkritumos nepārsniedz 30% no kopējās atkritumu poligonā apglabātās atkritumu masas attiecīgajā pārskata periodā. Minētie rādītāji ir noteikti, ņemot vērā pētījumā “Novērtējums par sadzīves, bīstamo un ražošanas atkritumu sastāvu atkritumu apsaimniekošanas reģionos, atsevišķu atkritumu veidu apsaimniekošanu un atkritumu poligonos apglabājamo atkritumu daudzuma samazināšanas iespējām”[[8]](#footnote-10) iegūto informāciju par sadzīves atkritumu sastāvu (sk. minētā pētījuma 2. nodaļu). Noteiktais kritērijs arī veicinās bioloģiski noārdāmo un bioloģisko atkritumu dalītās savākšanas attīstību. Noteikumu projektā ir ietverts arī pārejas periods kritērija, pēc kura konstatē, ka sadzīves atkritumi ir sagatavoti apglabāšanai, piemērošanai. Šajā noteikumu projektā ir ietverts viens kritērijs, pēc kura konstatē, ka sadzīves atkritumi ir sagatavoti apglabāšanai, tā kā šāda kritērija piemērošana atbilst Likuma un Atkritumu apsaimniekošanas valsts plānā 2013.-2020. gadam noteikto mērķu sasniegšanai;  5) precizēta atkritumu poligonu gada pārskatā ietveramā informācija, tajā iekļaujot arī sadaļu par sadzīves atkritumu sastāvu, sadzīves atkritumu paraugu ņemšanas plānu un par sadzīves atkritumu atbilstību kritērijiem, pēc kuriem konstatē, ka sadzīves atkritumi ir sagatavoti apglabāšanai. Tiek noteikts, ka turpmāk sadzīves atkritumu poligona darbības gada pārskati nav jāiesniedz pašvaldībās, jo pašvaldības šo informāciju saņems atbilstoši Ministru kabineta 2017. gada 30. maija noteikumos Nr. 292 “Noteikumi par kārtību, kādā sniedzama informācija par savākto, reģenerācijai nodoto, atkritumu poligonā nodoto un atkritumu poligonā apglabāto sadzīves atkritumu masu” 2. punktā noteiktajai kārtībai;  6) precizētas prasības, lai varētu izvērtēt, vai rekultivēta izgāztuve, rekultivēts poligons vai tā daļa pēc rekultivācijas rada pazemes ūdeņu piesārņojuma palielināšanos;  7) precizētas prasības atkritumu apglabāšanas poligona darbības reģistrācijas žurnālā ietveramai informācijai, kurā paredzēts iekļaut informāciju par veiktajiem atkritumu sastāva mērījumiem un par poligonā apglabāto atkritumu atbilstību kritērijam, pēc kura nosaka, ka atkritumi ir sagatavoti apglabāšanai. |
| 3. | Projekta izstrādē iesaistītās institūcijas un publiskās personas kapitālsabiedrības | VARAM, Valsts vides dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | **Tiesiskais regulējums tiešā veidā ietekmēs:**   * 11 sadzīves atkritumu poligonu operatorus, * 60 sadzīves atkritumu apsaimniekošanas komersantus, kuri nogādā atkritumu sadzīves atkritumu poligonos; * 119 pašvaldības.   **Tiesiskais regulējums netiešā veidā ietekmēs visus sadzīves atkritumu radītājus.** |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā ietvertais tiesiskais regulējums neskar uzņēmējdarbības vidi un mazos, vidējos uzņēmumus, mikrouzņēmumus un jaunuzņēmumus.  Noteikumu projekta prasību realizācijas rezultātā tiks veicināta Latvijas Nacionālā attīstības plāna 2014. -2020. gadam 442. rādītāja “Atkritumu šķirošana un dalīti savākto atkritumu pārstrāde” izpilde.  Noteikumu projektam nav ietekmes uz konkurenci, tā kā visiem atkritumu poligonu apsaimniekotājiem un atkritumu apsaimniekošanas komersantiem tiek noteiktas vienādas prasības.  Noteikumu projekta ietekme uz vidi vērtējama pozitīvi. Piemērojot noteikumu projektā noteiktās prasības apglabājamo atkritumu sastāva noteikšanai, kā arī prasības samazināt bioloģiski noārdāmo atkritumu daudzumu apglabājamos atkritumos tiks sasniegti vairāki vides aizsardzības mērķi: 1) tiks samazināt siltumnīcas efektu gāzu rašanās, tā kā samazināsies apglabātais bioloģiski noārdāmo atkritumu daudzums; 2) palielināsies pārstrādei un reģenerācijai nodoto bioloģiski noārdāmo atkritumu daudzums, tā kā būs ierobežotas iespējas šos atkritumus nodot apglabāšanai.  Noteikumu projekta prasībām nav ietekmes uz veselību.  Noteikumu projekta prasības neskar nevalstiskās organizācijas.  Administratīvais slogs pieaugs komersantiem, kuri ir sadzīves atkritumu poligonu operatori. Turpmāk tiem būs jāveic regulāri atkritumu sastāva mērījumi un šo mērījumu rezultāti jāiekļauj gada pārskatā. Daži poligoni to veic jau šobrīd, tāpēc šiem poligoniem administratīvais slogs pieaugs mazākā mērā. Sadzīves atkritumu sastāva noteikšanas rezultātā tiks noteikta arī apglabājamo sadzīves atkritumu atbilstība kritērijam, pēc kura nosaka, ka atkritumi ir sagatavoti apglabāšanai, tāpēc netiks radītas papildus administratīvās izmaksas sadzīves atkritumu poligonu operatoriem. Atkritumu poligonu operatoriem gada pārskatos būs jāsniedz ziņas par sadzīves atkritumu poligonos apglabāto atkritumu sastāvu un par apglabāšanai sagatavoto atkritumu atbilstību kritērijam, pēc kura noteic, ka atkritumi ir sagatavoti apglabāšanai. Noteikumu projekts paredz, ka šāda informācija būs jāsniedz, sākot ar 2019. gada datiem.  Atkritumu poligonu darbības gada pārskati vairs nebūs jāsniedz pašvaldībām, tomēr informācija par sadzīves atkritumu poligonos apglabātajiem sadzīves atkritumu apjomiem pašvaldībām tiks sniegta atbilstoši Ministru kabineta 2017. gada 30. maija noteikumu Nr. 292 “Noteikumi par kārtību, kādā sniedzama informācija par savākto, reģenerācijai nodoto, atkritumu poligonā nodoto un atkritumu poligonā apglabāto sadzīves atkritumu masu” 2. punktam (atkritumu apsaimniekotājs informāciju par iepriekšējā kalendāra gadā savākto, reģenerācijai nodoto un atkritumu poligonā nodoto sadzīves atkritumu masu ([1. pielikums](https://likumi.lv/ta/id/291236" \l "piel1)) līdz kārtējā gada 1. martam iesniedz pašvaldībā, ar kuru tas atbilstoši [Atkritumu apsaimniekošanas likuma](https://likumi.lv/ta/id/221378-atkritumu-apsaimniekosanas-likums" \t "_blank) [18. pantam](https://likumi.lv/ta/id/221378-atkritumu-apsaimniekosanas-likums" \l "p18" \t "_blank) ir noslēdzis līgumu par sadzīves atkritumu apsaimniekošanu attiecīgās pašvaldības administratīvajā teritorijā. Šo noteikumu [1. pielikumā](https://likumi.lv/ta/id/291236" \l "piel1) minēto informāciju elektroniska dokumenta formā sagatavo atbilstoši normatīvajiem aktiem par elektronisko dokumentu noformēšanu), tāpēc kopējais administratīvais slogs atkritumu poligonu operatoriem šajā jomā nemainīsies. |
| 3. | Administratīvo izmaksu monetārs novērtējums | Administratīvo izmaksu novērtējumā iekļauts aprēķins par atkritumu sastāva mērījumiem, kas jāveic reizi ceturksnī.  C = (f x l) x (n x b), kur  **C** – atkritumu sastāva mērījumu veikšanas izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu noteikumu projektā paredzētos atkritumu sastāva mērījumus (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes [www.csb.gov.lv](http://www.csb.gov.lv) datiem 2017. gadā tā bija 845,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 5,28 *euro*/stundā;  **l** – laika patēriņš, kas nepieciešams, lai veiktu atkritumu sastāva mērījumus un iekļautu datus gada pārskatā – **40 stundas**;  **n** – atkritumu poligonu operatoru skaits, uz ko attiecas projektā paredzētās prasības – 11 sadzīves atkritumu poligonu operatori;  **b** – biežums atkritumu sastāva mērījumiem – reizi ceturksnī jeb 4 reizes gadā.  Aprēķins:  **C = (5,28 x 40) x (71 x 4) = 59 980,80 *euro*** |
| 4. | Atbilstības izmaksu monetārs novērtējums | Atkritumu sastāva mērījumu veikšanas izmaksas un atbilstības kritērijam, pēc kura nosaka, vai atkritumi ir sagatavoti apglabāšanai, noteikšanas izmaksas ir 59 980,80 *euro*. Atbilstības izmaksas ir saistītas arī ar poligonu darbības pārskatos iekļaujamās informācijas apkopošanu un sagatavošanu. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā par VARAM tīmekļvietnē [www.varam.gov.lv](http://www.varam.gov.lv) ievietoto noteikumu projektu. |
| 2. | Sabiedrības līdzdalība projekta izstrādē | Sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā par VARAM tīmekļvietnē [www.varam.gov.lv](http://www.varam.gov.lv) ievietoto noteikumu projektu.  Noteikumu projekts tika ievietots VARAM tīmekļvietnē [www.varam.gov.lv](http://www.varam.gov.lv) 2017. gada 30. novembrī, līdz ar to ieinteresētajām personām bija iespēja izteikt viedokli un sniegt priekšlikumus līdz 2017. gada 14. decembrim. Sabiedriskās apspriešanas laikā par noteikumu projektu netika saņemti sabiedrības viedokļi. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts vides dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav. |

Vides aizsardzības un

reģionālās attīstības ministrs Kaspars Gerhards

Doniņa, 67026515

[ilze.donina@varam.gov.lv](mailto:ilze.donina@varam.gov.lv)

1. <http://polsis.mk.gov.lv/documents/4276> [↑](#footnote-ref-3)
2. <http://www.varam.gov.lv/lat/publ/petijumi/petijumi_vide/?doc=17687> [↑](#footnote-ref-4)
3. <http://www.varam.gov.lv/lat/publ/petijumi/petijumi_vide/?doc=24933> [↑](#footnote-ref-5)
4. European Environment Agency. European Topic centre on Waste and Materials in a Green Economy. Country fact sheet. Austria. Municipal Waste Management. <http://wmge.eionet.europa.eu/sites/etc-wmge.vito.be/files/Austria_MSW_2016.pdf> [↑](#footnote-ref-6)
5. European Environment Agency. European Topic centre on Waste and Materials in a Green Economy. Country fact sheet. Germany. Municipal Waste Management. <http://wmge.eionet.europa.eu/sites/etc-wmge.vito.be/files/Germany_MSW_2016.pdf> [↑](#footnote-ref-7)
6. <http://eur-lex.europa.eu/legal-content/LV/TXT/PDF/?uri=CELEX:32003D0033&from=EN> [↑](#footnote-ref-8)
7. LVS CEN/TR 15310-1:2007. “Atkritumu raksturošana. Atkritumu materiālu paraugu ņemšana. 1. daļa: Norādījumi kritēriju izvēlē un lietošanā paraugu ņemšanai dažādos apstākļos”; LVS CEN/TR 15310-2:2007. “Atkritumu raksturošana. Atkritumu materiālu paraugu ņemšana. 2. daļa: Norādījumi paraugu ņemšanas paņēmieniem.”; LVS CEN/TR 15310-3:2007. “Atkritumu raksturošana. Atkritumu materiālu paraugu ņemšana. 3. daļa: Norādījumi darba gaitai paraugu daļu ņemšanai uz lauka”; LVS CEN/TR 15310-4:2007. “Atkritumu raksturošana. Atkritumu materiālu paraugu ņemšana. 4. daļa: Norādījumi paraugu saiņošanas, glabāšanas, konservēšanas, transportēšanas un piegādes darba gaitai”; LVS CEN/TR 15310-5:2007. “Atkritumu raksturošana. Atkritumu materiālu paraugu ņemšana. 5. daļa: Norādījumi paraugu ņemšanas plāna izstrādes procesam”; LVS EN 14899:2011 L “Atkritumu raksturošana. Atkritumu materiālu paraugu ņemšana. Pamatnoteikumi paraugu ņemšanas plāna izstrādei un izmantošanai”; LVS EN 15440:2011. “Cietais reģenerētais kurināmais. Biomasas satura noteikšanas metodes”; LVS EN 15002:2015. “Atkritumu raksturošana. Testējamā parauga daļas sagatavošana no laboratorijas parauga”. [↑](#footnote-ref-9)
8. <http://www.varam.gov.lv/lat/publ/petijumi/petijumi_vide/?doc=24933> [↑](#footnote-ref-10)